**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА РЕДА ЗА СПИРАНЕ, ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ГРАД ПЛОВДИВ /НРСППППС/, ПРИЕТА С** **РЕШЕНИЕ №14, ВЗЕТО С ПРОТОКОЛ №1 ОТ 19.01.2012г.; ИЗМ. И ДОП. С РЕШЕНИЕ №99, ВЗЕТО С ПРОТОКОЛ №5 ОТ 15.03.2012г.; ИЗМ. И ДОП. С РЕШЕНИЕ №245, ВЗЕТО С ПРОТОКОЛ №12 ОТ 28.06.2012г.; ИЗМ. И ДОП. С РЕШЕНИЕ №395, ВЗЕТО С ПРОТОКОЛ № 16 ОТ 27.09.2012г.** **НА ОБЩИНСКИ СЪВЕТ - ПЛОВДИВ**

**ВНОСИТЕЛ : ИНЖ. ИВАН ТОТЕВ - КМЕТ НА ОБЩИНА ПЛОВДИВ**.

**Проект**

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес: pno@abv.bg*

**МОТИВИ:**

**I. ОБОСНОВКА ЗА КОНКРЕТНАТА НЕОБХОДИМОСТ ОТ ПРОМЯНА НА НРСППППС.**

Съгласно чл.19, ал.1, т.2 от Закона за пътищата /ЗП/ общинските пътища се управляват от кметовете на съответните общини. По аргумент от разпоредбата на параграф 1, т.1 от Наредба №1 за организиране на движението по пътищата /обн. ДВ бр.13/10.02.2001 год./, издадена от МРРБ, на основание чл.3, ал.3 от Закона за движение по пътищата /ЗДвП/, кметовете на съответните общини са и стопани на пътя. Изхождайки от гореизложеното и вземайки предвид разпоредбата на чл.99, ал.1 от ЗДвП, във връзка с чл.19, ал.1, т.2 и ал.2, т.5 се налага обоснованият извод, че осигуряването на общественото ползване на пътищата чрез регулиране и контрол на автомобилното движение, даване на разрешения и въвеждане на забрани за ползване по отношение на пътищата/ части от пътища, обособени като зона за платено и безплатно паркиране в определени часове на денонощието спада в правомощията на собственикът или администрацията, управляваща пътя. Съгласно чл.8 от Закона за нормативните актове /ЗНА/ всеки общински съвет може да издава наредби, с които да урежда съобразно нормативните актове от по-висока степен неуредени от тях обществени отношения с местно значение. На основание цитираната по-горе законова разпоредба и отчитайки нарастващата необходимост от създаване на ефективна организация на паркирането и мобилността на територията на град Пловдив, която се развива изключително динамично, с Решение №14, взето с Протокол №1 от 19.01.2012г. на Общински съвет-Пловдив е била приета НАРЕДБА ЗА РЕДА ЗА СПИРАНЕ, ПРЕСТОЙ И ПАРКИРАНЕ НА ПЪТНИ ПРЕВОЗНИ СРЕДСТВА НА ТЕРИТОРИЯТА НА ГРАД ПЛОВДИВ /НРСППППС/, която в последствие е изменена и допълнена с Решение №99, взето с Протокол №5 от 15.03.2012г.; изм. и доп. с Решение №245, взето с Протокол №12 от 28.06.2012г.; изм. и доп. с Решение №395, взето с Протокол № 16 от 27.09.2012г. на Общински съвет-Пловдив. С въпросната наредба се регламентират на подзаконово ниво въпросите за местните изисквания за ограничения, забрани, санкции и контрол, свързани със спирането, престоя и паркирането на пътни превозни средства /ППС/ на територията на град Пловдив. В нормата на чл.10, ал.2 от Наредбата се посочва, че за паркиране в „Синя зона” се заплаща такса в размер, определен с Наредбата за определяне и администриране на местните такси и цени на услуги на територията на община Пловдив /НОАМТЦУ/. От разпоредбата на чл.6, ал.1, б. „к” от Закона за местните данъци и такси /ЗМДТ/, респективно чл.3, ал.1, б. „к” от Наредбата за определяне и администриране на местните такси и цени на услуги на територията на Община Пловдив /НОАМТЦУ/ е видно, че на всяка община се делегира право да събира на своята територия, както местните такси, изчерпателно изброени в чл.6, ал.1, б. „а-и” от ЗМДТ, така и други Местни такси, определени със закон. С оглед горното е необходимо да се отбележи, че на основание чл.99, ал.3 от Закона за движение по пътищата /ЗДвП/ съответният общински съвет може да определя такса за паркиране при условията по чл.99, ал. 1 от ЗДвП.

В края на 2012 г. Министерският съвет на Република България прие Национален план за действие за насърчаване производството и ускореното навлизане на екологични превозни средства, включително на електрическата мобилност, в България за периода 2012-2014 г. Планът е насочен към стимулиране на производството на електрически и други екологични превозни средства в България, включително на окомплектоващи изделия и части за тях. Освен това се предвижда да се насърчи чрез финансова подкрепа научноизследователската и развойната дейности за развитие на екологичните превозни средства и системи за зареждане, както и да се стимулира потреблението и търсенето на новите екологични превозни средства.   
Предвижда се ускорено изграждане на зарядна инфраструктура за електрически и хибридни автомобили. В тази връзка държавата въвежда преференциални такси при първоначална регистрация и регламентиране на категориите електромобили, както и освобождаване от данък на електрическите автомобили / по аргумент от чл.58, ал.2 от Закона за местните данъци и такси/.

Изхождайки от изложеното по-горе и предвид обстоятелството, че съгласно чл.8, ал.6 от ЗМДТ, респ. чл.9, ал.1 от НОАМТЦУ в правомощията на Общински съвет – Пловдив спада възможността да освобождава отделни категории лица изцяло или частично от заплащане на отделни видове такси възниква необходимост от промяна в текста на Наредбата и по-конкретно в чл.10, ал.2 от същата.

**II. ЦЕЛ НА НАРЕДБАТА:**

Развитието на електрическата мобилност се вписва изцяло в модела за икономическо развитие на страната, според който устойчивият растеж ще се базира на сектори с висок интензитет на иновациите. Навлизането на електрическите автомобилите ще осигури изпълнението и на приетите цели в областта на климата и енергията. Екологичните превозни средства ще гарантират устойчиво бъдеще на транспорта и ще намалят неговата зависимост от изкопаемите горива. Посредством това ще намалеят емисиите на парникови газове, съществена част от които се дължат на този сектор.

**III. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:** За прилагане на измененията в Наредбата не е необходимо разходването на бюджетни средства.

**IV. ОЧАКВАНИ РЕЗУЛТАТИ:**

Предлаганите промени ще способстват за насърчаване на икономическото развитие и създаване на устойчив икономически растеж, което от своя страна ще има благоприятно отражение върху работата на енергийната система и ще допринесе за изпълнение на целите в областта на енергийната ефективност и възобновяемите енергийни източници. От друга страна ще се решат редица проблемни въпроси, като ограничаване емисиите на парникови газове, подобряване качеството на атмосферния въздух и други, породени от доминирането и непрекъснатото нарастване на дела на автомобилния транспорт в структурата на транспорта в следствие, на което е увеличена консумацията на горива и емисии на вредни вещества в атмосферния въздух, в т.ч. емисии на парникови газове, фини прахови частици (ФПЧ), ще се създадат условия за развитие на устойчивата градска мобилност, и по-конкретно на екологичния „зелен“ транспорт в градска среда, които въпроси са от голямо местно значение.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:** Предлаганите промени в Наредбата не противоречат на норми от по-висока йерархия и на европейското законодателство. Приемането на предлаганите промени в Наредбата ще допринесе за реализиране на стратегията за незамърсяващи и енергийно ефективни превозни средства и за насърчаване приоритетното развитие на електрическата мобилност, които насоки са заложени в рамките на концепцията за нова индустриална политика на ЕС, подкрепена от Р България като държава-членка със Съвместна декларация.

**VI. М О Т И В И :**

1. **Правни основания:** чл.21,ал.1,т.23 и ал.2 от ЗМСМА, чл. 8 от ЗНА и чл. 23, във връзка с чл.19, ал.1, т.2 от Закона за пътищата и чл.99 от Закона за движението по пътищата, чл.17, ал.1 и 2, чл.11, ал.3, чл.26 и чл.28 от ЗНА, чл.76, ал.3 във връзка с чл.79 от АПК, чл.8, ал.6 от ЗМДТ, респ. чл.9, ал.1 от НОАМТЦУ.

2. **Фактически основания:** Необходимостта от предприемане на мерки в посока насърчаване производството и ускореното навлизане на екологични превозни средства, включително на електрическата мобилност, в България, част от които се явява ускорено изграждане на зарядна инфраструктура за електрически и хибридни автомобили.

**ПРОЕКТ ЗА РЕШЕНИЕ:**

**I.** Приема Наредба за изменение и допълнение на Наредба за реда за спиране, престой и паркиране на пътни превозни средства на територията на град Пловдив /НРСППППС/, приета с решение №14, взето с протокол №1 от 19.01.2012г.; изм. и доп. с решение №99, взето с протокол №5 от 15.03.2012г.; изм. и доп. с решение №245, взето с протокол №12 от 28.06.2012г.; изм. и доп. с решение №395, взето с протокол № 16 от 27.09.2012г. на Общински съвет - Пловдив, както следва:

**§1.** Текстът на чл.10, ал.2 се изменя по следният начин:

„За паркиране в „Синя зона” се заплаща такса в размер определен с Наредбата за определяне и администриране на местните такси и цени на услуги на територията на Община Пловдив, с изключение на електрически превозни средства /ЕПС/, паркирали до зарядна колонка за ЕПС и намиращи се в режим на зареждане от същата”.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§1.** Наредбата за изменение и допълнение на Наредба за реда за спиране, престой и паркиране на пътни превозни средства на територията на град Пловдив /НРСППППС/, приета с решение №14, взето с протокол №1 от 19.01.2012г.; изм. и доп. с решение №99, взето с протокол №5 от 15.03.2012г.; изм. и доп. с решение №245, взето с протокол №12 от 28.06.2012г.; изм. и доп. с решение №395, взето с протокол № 16 от 27.09.2012г. на Общински съвет – Пловдив **влиза в сила от 01.01.2014 г.**

**§2.** Изпълнението на Наредбата се възлага на кмета на община Пловдив.

Наредбата за изменение и допълнение на Наредба за реда за спиране, престой и паркиране на пътни превозни средства на територията на град Пловдив е приета с Решение № ………, взето с протокол № …….. от ……………….. година.

**ІІ.** Възлага на кмета на община Пловдив да предприеме необходимите действия за изпълнение на настоящото решение.